ananddey/assamese-wiki-corpus huggingface dataset:
ৰুক্মিণী মৈত্ৰ

ৰুক্মিণী মৈত্ৰ (জন্ম: ২৭ জুন ১৯৯১) এগৰাকী ভাৰতীয় অভিনেত্ৰী আৰু মডেল। ফেশ্বন জগতত নিজকে প্ৰতিষ্ঠা কৰাৰ পিছত, মৈত্ৰই ২০১৭ চনত চেম্প ছবিৰ জৰিয়তে চলচ্চিত্ৰ জগতত আত্মপ্ৰকাশ কৰে। তেওঁ দেৱৰ সৈতে সাতখন ছবিত অভিনয় কৰিছে। ২০২১ চনৰ ছবি সনকত বিদ্যুৎ জামোৱালৰ বিপৰীতে তেওঁৰ বলিউডত অভিষেক ঘটে।

উদ্ধৃতিসমূহ

"মডেলিং মোৰ তেজত আছে। মোৰ প্ৰথম প্ৰেম সদায় মডেলিং আছিল। কিন্তু মই অভিনয়ৰ সৈতে বিবাহপাশত আৱদ্ধ হ’লোঁ।"
ৰুক্মিণী মৈত্ৰৰ সাক্ষাৎকাৰৰ পৰা

"মই বিশ্বাস কৰোঁ যে মোৰ পক্ষত কোনোবা এক অদ্ভুত ভাগ্যই কাম কৰে। মই সদায় অতি ভাল সংগ পাই আহিছোঁ।"
"দেৱ মোৰ প্ৰিয় বন্ধু": ৰুক্মিণী মৈত্ৰ

"আজি আৰু প্ৰতিটো দিনতে মই কেৱল সুখী হৈ থাকিবলৈ বিচাৰোঁ!"
ৰুক্মিণী মৈত্ৰৰ প্ৰেৰণামূলক উদ্ধৃতি

"জন্মৰে পৰা মোৰ হজম শক্তি বহুত বেছি, সেয়েহে মই ডায়েট কৰিব নালাগে বা জিমলৈ যাব নালাগে।"
"আনন্দবাজাৰ"ত প্ৰকাশিত ৰুক্মিণী মৈত্ৰৰ বিশেষ সাক্ষাৎকাৰ

"যেতিয়া চেহেৰা বা লুকৰ সৈতে পৰীক্ষা-নিৰীক্ষা কৰাৰ কথা আহে, মই প্ৰত্যাহ্বানলৈ ভয় নকৰোঁ, কাৰণ মই এইবোৰ পুৰামাত্ৰাই উপভোগ কৰোঁ আৰু ই মোক অধিক উৎসাহিত কৰে।"
'টেক্কা' ছবিত নিজৰ চৰিত্ৰৰ বিষয়ে ৰুক্মিণী

বাহ্যিক সংযোগ

শ্ৰেণী:ভাৰতীয় অভিনেত্ৰী
হৰিনাৰায়ণ দত্তবৰুৱা

হৰিনাৰায়ণ দত্তবৰুৱা (১৮৮৫-১৯৫৮) এগৰাকী প্ৰসিদ্ধ অসমীয়া সাহিত্যিক আৰু প্ৰকাশক৷ তেওঁ ভালেসংখ্যক অসমীয়া মাধ্যমৰ পাঠ্যপুথি আৰু শংকৰ-মাধৱৰ কৰ্মৰাজি পোনপ্ৰথমবাৰৰ বাবে প্ৰকাশ কৰাত অৱদান আগবঢ়াইছিল৷ অসমীয়া গ্ৰন্থ প্ৰকাশৰ বাবে তেওঁ গুৱাহাটীত 'বৰুৱা এজেন্সি', 'শ্ৰীগুৰু প্ৰেছ' আৰু 'দত্তবৰুৱা এণ্ড কোম্পানী' আদি প্ৰতিষ্ঠা কৰে৷ তাৰোপৰি অসমত শিক্ষাৰ প্ৰচাৰ আৰু শংকৰী ধৰ্মৰ প্ৰসাৰতো তেওঁ অগ্ৰণী ভূমিকা লৈছিল৷

শৈশৱ

হৰিনাৰায়ণ দত্তবৰুৱাৰ জন্ম হয় অসমৰ কামৰূপৰ (বৰ্তমান নলবাৰী জিলা) বাঁহজানী মৌজাৰ অন্তৰ্ভুক্ত পূব কালাকুচি গাঁৱত ১৮৮৫ চনত (১৮০৭ শকৰ ১৮ ভাদৰ দিনা)৷ তেওঁৰ পিতৃৰ নাম দেবীৰাম আৰু মাতৃ উমাপ্ৰিয়া৷ হৰিনাৰায়ণ দত্তবৰুৱাৰ কনিষ্ঠ ভাতৃ বিচিত্ৰ নাৰায়ণ দত্তবৰুৱাই এসময়ত গুৱাহাটীৰ প্ৰসিদ্ধ প্ৰকাশন 'লয়াৰ্চ বুক ষ্টল'ৰ প্ৰতিষ্ঠা কৰে৷

শিক্ষাজীৱন

হৰিনাৰায়ণ দত্তবৰুৱাই পূব কালাকুচি গাঁৱৰ চৰিয়া পঢ়াশালিত বিদ্যাৰম্ভ কৰে৷ ১৯০৪ চনত তেওঁ নলবাৰীৰ পৰা মাইনৰ স্কুলৰ পৰীক্ষা পাছ কৰিলে৷ ঘৰৰ অৰ্থনৈতিক দুৰাৱস্থাৰ বাবে তেওঁ শিক্ষাজীৱন ইমানতে সামৰিব লগাত পৰে৷

কৰ্মজীৱন

শিৱসাগৰৰ টেঙামমধুৰী বিদ্যালয়ত শিক্ষকতাৰে হৰিনাৰায়ণ দত্তবৰুৱাই কৰ্মজীৱন আৰম্ভ কৰে৷ ইয়াত চাকৰি কৰি থকাৰ সময়তে তেওঁ যোৰহাটত নৰ্মাল প্ৰশিক্ষণৰ সুবিধা লাভ কৰে৷ পৰৱৰ্ত্তী কালত তেওঁ অসমৰ বিভিন্ন ঠাই যেনে নগাওঁ, গুৱাহাটী, উত্তৰ লখিমপুৰ, কাকজান আদিৰ মধ্য ইংৰাজী বিদ্যালয়ত শিক্ষকতা কৰে৷ এই সময়ছোৱাতে তেওঁ সাহিত্য ৰচনাত মনোনিবেশ কৰিবলৈ লয়৷৷ ১৯৩৮ চনত তেওঁ যোৰহাট নৰ্মাল স্কুলৰ ছুপাৰিন্টেণ্ডেন্ট হিচাপে কৰ্ম জীৱনৰ পৰা অৱসৰ লয়৷

অৱদান

শিক্ষকতা কৰা কালত অসমীয়া মাধ্যমৰ পাঠ্যপুথিৰ অভাৱ দেখা পাই হৰিনাৰায়ণ দত্তবৰুৱাই শিশু সাহিত্যৰ গ্ৰন্থ ৰচনা কৰিবলৈ লয়৷ যোৰহাটৰ প্ৰকাশক 'বৰকটকী কোম্পানী'ৰ যোগেদি তেওঁ অসমীয়া মাধ্যমত সাতখন পাঠ্যপুথি প্ৰকাশ কৰে৷

হৰিনাৰায়ণ দত্তবৰুৱাই অসমীয়া গ্ৰন্থ প্ৰকাশৰ বাবে গুৱাহাটীত 'বৰুৱা এজেন্সি' প্ৰতিষ্ঠা কৰে৷ তাৰোপৰি প্ৰাচীন অসমীয়া সাহিত্যৰ প্ৰসাৰৰ বাবে গুৱাহাটীত তেওঁ অসমৰ প্ৰথমটো বৃহৎ আধুনিক ছপাশাল 'শ্ৰীগুৰু প্ৰেছ' প্ৰতিষ্ঠা কৰে৷ এই শ্ৰীগুৰু প্ৰেছৰ পৰাই এসময়ৰ বিখ্যাত 'নীলাচল' বাতৰি কাকত প্ৰকাশ পাইছিল৷ তেওঁৰেই 'দত্তবৰুৱা এণ্ড কোম্পানী' ব্যৱসায় প্ৰতিষ্ঠানে অসমীয়া গ্ৰন্থ প্ৰকাশৰ ক্ষেত্ৰত উল্লেখযোগ্য ভূমিকা গ্ৰহণ কৰিছে৷

গ্ৰন্থৰাজি

সংকলন আৰু সম্পাদনা

মাধৱ কন্দলীৰ অসমীয়া ৰামায়ণ
দ্বাদশ স্কন্ধ ভাগৱত
ৰাম সৰস্বতীৰ অসমীয়া মহাভাৰত
শংকৰ বাক্যামৃত
অসমীয়া মহাভাৰত
চিত্ৰ ভাগৱত
কথাগুৰু চৰিত
ভক্তিবিবেক
শংকৰদেৱৰ বাণী আৰু অন্যান্য

ৰচনা

প্ৰাচীন কামৰূপীয়া কায়স্থ সমাজৰ ইতিবৃত্ত
পুষ্পাৱলী (উপাৰ্জুন শইকীয়াৰ সৈতে যুটীয়াভাৱে লিখা কবিতা পুথি)
চিত্ৰদৰ্শন (উপন্যাস)
ভাৰত দৰ্শন (ভ্ৰমণ কাহিনী)

শিশু পুথি
ল'ৰা পাঠ

মৃত্যু

১৯৫৮ চনত ৭৩ বছৰ বয়সত হৰিনাৰায়ণ দত্তবৰুৱাৰ মৃত্যু হয়৷

তথ্যউৎস

শ্ৰেণী:অসমীয়া সাহিত্যিক
শ্ৰেণী:অসমৰ ব্যক্তি
শ্ৰেণী:মৃত ব্যক্তি
চনু নিগম

চনু নিগম (, ৩০ জুলাই ১৯৭৩-) এজন ভাৰতীয় কণ্ঠশিল্পী। তেওঁ মূলতঃ হিন্দী আৰু কন্নড় ভাষাত গীত গাইছে। তদুপৰি তেওঁ উৰ্দু, তামিল, অসমীয়া, পঞ্জাবী, বঙালী মালয়ালম, মাৰাঠী, তেলুগু, আৰু নেপালী ভাষাৰ বোলছবিৰ গীততো কণ্ঠ নিগৰাইছে। তেওঁ কেইবাটাও ইণ্ডিপপ্‌ এলবাম মুকলি কৰিছে আৰু বোলছবিতো অভিনয় কৰিছে। সংখ্যাতত্ত্বৰ আধাৰত তেওঁ নিজৰ উপাধিৰ বানানটো 'Nigam' ৰপৰা 'Niigaam' কৰিছিল কিন্তু পিছত পূৰ্বৰ শব্দটোকে ব্যৱহাৰ কৰিবলৈ লয়।

প্ৰাৰম্ভিক জীৱন

চনু নিগমে চাৰিবছৰ বয়সতে দেউতাকৰ লগত মঞ্চত উঠি মহম্মদ ৰফিৰ "ক্যা হুৱা তেৰা ৱাদা" গীতত কণ্ঠ নিগৰায়। তেতিয়াৰে পৰা তেওঁ বিবাহ আৰু ভোজৰ সংগীতানুষ্ঠানবোৰত দেউতাকক সংগ দিবলৈ লয়। কৈশোৰ অৱস্থাত সংগীতৰ শিক্ষা গ্ৰহণ কৰি তেওঁ ১৯ বছৰ বয়সত বোলছবিৰ নেপথ্য গায়ক হ'বলৈ মুম্বাইলৈ ঢাপলি মেলে। তেওঁ শাস্ত্ৰীয় গায়ক ওস্তাদ গুলাম মুস্তাফা খানৰ ওচৰত সংগীতৰ শিক্ষা লৈছিল।

পেচাগত জীৱন

পাৰ্শ্ব গায়কী

প্ৰথম অৱস্থাত চনু নিগমে মুম্বাইত সুযোগৰ বাবে কষ্ট কৰিবলগীয়া হৈছিল। টি-চিৰিজৰ বেনাৰত তেওঁ মহম্মদ ৰফিৰ গানৰ এলবাম "ৰফি কি য়াদে"ত কণ্ঠ দিবলৈ সুবিধা পায়। সেই সময়ত চনু নিগমৰ গায়কীক কোনো কোনোৱে "ৰফিৰ ক্ল'ন" আখ্যা দিছিল। ১৯৯২ চনত "জানম" বোলছবিত চনু নিগমে পাৰ্শ্ব গায়ক হিচাপে সুযোগ পায়। বোলছবিখনে অৱশ্যে কেতিয়াও মুক্তি লাভ নকৰিলে। তাৰ পিছত তেওঁ ৰে'ডিঅ' বিজ্ঞানপৰ বাবে গাবলৈ লয়।

১৯৯৫ চনৰ ১ মে'ৰ পৰা সম্প্ৰচাৰ হোৱা টিভি শ্ব' "চা ৰে গা মা পা"ত চনু নিগমে আঁত ধৰোঁতাৰূপে কাম কৰিবলৈ আৰম্ভ কৰে। গায়কৰ প্ৰতিভা সন্ধানী প্ৰতিযোগিতাখন অচিৰেই টেলিভিজন জগতত অতি জনপ্ৰিয় হৈ পৰে। ইয়াৰ পিছতে তেওঁ "বেৱফা চনম" (১৯৯৫) বোলছবিত "আচ্ছা ছিলা দিয়া" গীতটো গাবলৈ পায়। তেওঁৰ প্ৰথম গুৰুত্বপূৰ্ণ সফলতা আছিল ১৯৯৭ চনৰ "ব'ৰ্ডাৰ" বোলছবিত অনু মালিকে সৃষ্টি কৰা গীত "ছন্দেছে আতে হে‌ই"। ১৯৯৯ চনত মুক্তি লাভ কৰা ছাজিদ-ৱাজিদৰ সংগীতেৰে চনু নিগমৰ একক এলবাম "দিৱানা"ই অতীব জনপ্ৰিয়তা লাভ কৰে আৰু ভাৰতীয় ইণ্ডিপপ জগতত ই এক অন্যতম সফল এলবাম। নাদীম-শ্ৰাৱনৰ সংগীতেৰে সজোৱা "পৰদেচ" ছবিত চনুৰ "য়েহ দিল দিৱানা" গীতটোৱে 'ৰফি ক্ল'ন' ইমেজ আঁতৰাত সহায় কৰে। তেতিয়াৰে পৰা তেওঁ নিজস্ব এটা শৈলীৰে গোৱা গীতবোৰ শ্ৰোতাই আদৰ লৈছে আৰু ন-প্ৰজন্মৰ গায়কৰ বাবে তেওঁ আদৰ্শস্বৰূপ হৈ পৰিছে।

মূলতঃ হিন্দী ভাষাত ৰোমাণ্টিক, ৰক্‌, দুখৰ, দেশপ্ৰেম আদি বিষয়ক গীত গাই চনু নিগমে বহুতো বঁটা লাভ কৰিছে। হিন্দীৰ বাহিৰেও তেওঁ অসমীয়া, বঙালী, কন্নড়, ভোজপুৰী, মাৰাঠী, তামিল, তেলুগু, পঞ্জাবী, নেপালী আদি ভাষাত গীত গাইছে।
দুই দশকৰো অধিকঁকাল জোৰা কেৰিয়াৰত নিগমে এ. আৰ. ৰহমান, ইলিয়াৰাজা, অনু মালিক, প্ৰীতম, যতীন-ললিত, নাদিম-শ্ৰাৱন, বিশাল-শেখৰ, আদেশ শ্ৰীবাস্তৱ, আনন্দ মিলিন, ছাজিদ-ৱাজিদ আদি সংগীতকাৰৰ অধীনত কাম কৰিছে।

তথ্যসূত্ৰ

বহিঃ সংযোগ

Official site
Sonu Nigam collaborates with Britney Spears

শ্ৰেণী:ভাৰতৰ ব্যক্তি
শ্ৰেণী:ভাৰতীয় কণ্ঠশিল্পী
শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী
শ্ৰেণী:বঙালী চলচ্চিত্ৰৰ নেপথ্য কণ্ঠশিল্পী
শ্ৰেণী:মাৰাঠী চলচ্চিত্ৰৰ নেপথ্য কণ্ঠশিল্পী
শ্ৰেণী:অসমীয়া চলচ্চিত্ৰৰ নেপথ্য কণ্ঠশিল্পী
শ্ৰেণী:ফিল্মফেয়াৰ বঁটা বিজয়ী
শ্ৰেণী:শ্ৰেষ্ঠ পুৰুষ নেপথ্য কণ্ঠশিল্পীৰ ৰাষ্ট্ৰীয় চলচ্চিত্ৰ বঁটা বিজয়ী
বালিৰ গ্ৰীণ স্কুল

ইণ্ডোনেছিয়াৰ বালিত অৱস্থিত গ্ৰীণ স্কুল বাডুং ৰিজেন্সিৰ আবিয়ানচেমালৰ ওচৰত আয়ুং নদীৰ কাষত অৱস্থিত এখন ব্যক্তিগত আৰু আন্তঃৰাষ্ট্ৰীয় পৰ্যায়ৰ প্ৰাক-কিণ্ডাৰগাৰ্টেনৰ পৰা হাইস্কুললৈকে থকা এখনি বিদ্যালয়।

জন আৰু চিন্থিয়া হাৰ্ডিয়ে এই বিদ্যালয়খন প্ৰতিষ্ঠা কৰিছিল। খবৰ অনুসৰি হাৰ্ডি পৰিয়ালে ২০০৬ চনত এলান ৱেগষ্টাফৰ থ্ৰী স্প্ৰিংছ কনচেপ্ট ডকুমেণ্ট পঢ়ি এটা শিক্ষামূলক গ্ৰাম্য সম্প্ৰদায় গঢ়াৰ বাবে গ্ৰীণ স্কুলৰ কল্পনা কৰিছিল। আয়ুং নদীৰ ওপৰেৰে ২২ মিটাৰ দৈৰ্ঘ্যৰ বিদ্যালয়খনৰ বাঁহৰ দলং নিৰ্মাণৰ কাম ২০০৬ চনৰ নৱেম্বৰ মাহত সম্পূৰ্ণ হৈছিল। ২০০৮ চনৰ ছেপ্টেম্বৰ মাহত ৯০জন ছাত্ৰ-ছাত্ৰীৰে গ্ৰীণ স্কুল মুকলি কৰা হয় আৰু জংঘল আৰু ধাননি পথাৰৰ পৰিৱৰ্তে গঢ়ি উঠা এটা সুশৃংখলিত চৌহদ। তাৰ পিছৰ পৰা ই প্ৰায় ৪০০ ছাত্ৰ-ছাত্ৰীলৈ বৃদ্ধি পায়।

পৰিৱেশগত আৰ্হি

আৰম্ভণিতে বেৰৰ বাহিৰত জীৱন জীয়াৰ উদ্দেশ্য থকাৰ পিছতো, ২০২১ চনৰ হিচাপত বিদ্যালয়খনৰ ৭০+ অট্টালিকা, কিন্তু কিছুমান নবীকৰণযোগ্য শক্তিৰ উৎস ব্যৱহাৰ কৰা যেনে, "হাইড্ৰ'ইলেক্ট্ৰিক ভৰটেক্স"ৰ পৰা মাইক্ৰ'-হাইড্ৰ' শক্তি আৰু সৌৰশক্তি অন্তৰ্ভুক্ত কৰি প্ৰকাৰান্তৰে বেৰৰ বাহিৰত নহয়।

জৈৱিক পাৰ্মাকালচাৰ ব্যৱস্থাৰ নীতিসমূহক কেন্দ্ৰ কৰি কেম্পাছটোৰ ডিজাইন কৰা হৈছে, বিশেষকৈ "বিদ্যালয়ৰ কেন্দ্ৰ" – ৬০ মিটাৰ দীঘলবিদ্যালয়খনে ইয়াৰ আন কিছুমান প্ৰয়োজনীয়তাৰ বাবেও নবীকৰণযোগ্য নিৰ্মাণ সামগ্ৰী ব্যৱহাৰ কৰে, যদিও জ্যেষ্ঠ ছাত্ৰ-ছাত্ৰীসকলে লেপটপ ব্যৱহাৰ কৰিব লাগে।

২০১৫ চনৰ জানুৱাৰী মাহত গ্ৰীণ স্কুল হাইস্কুলৰ ছাত্ৰ-ছাত্ৰীসকলে বায়' বাছ আৰম্ভ কৰে, যিটো ছাত্ৰ-নেতৃত্বাধীন সামাজিক উদ্যোগ গ্ৰীণ স্কুলৰ ছাত্ৰ-ছাত্ৰী, শিক্ষক আৰু সম্প্ৰদায়ক বহনক্ষম পৰিবহণ সেৱা প্ৰদান কৰে। এই পদক্ষেপে গ্ৰীণ স্কুলৰ গ্ৰাম্য পৰিৱেশলৈ পৰিবহণ ব্যৱস্থা সমাধানৰ দিশটো চালে, যিটো মূলতঃ ব্যক্তিগত গাড়ী, কাৰপুলিং আৰু মটৰবাইকেৰে গঠিত আছিল। বায়' বাছত এতিয়া ১৮ জনীয়া চাৰিখন বাছ আছে যিবোৰ বিশুদ্ধভাৱে ব্যৱহৃত ৰন্ধন তেলৰ পৰা তৈয়াৰী বায়'ডিজেল (B100) ব্যৱহাৰ কৰি চলি থাকে।

পাঠ্যক্ৰম

বিদ্যালয়খন চাৰিটা শিক্ষণ গোটেৰে গঠিত – প্ৰাৰম্ভিক বছৰ, প্ৰাথমিক বিদ্যালয়, মধ্যবিদ্যালয় আৰু হাইস্কুল। বিশেষ কাৰ্যসূচীসমূহৰ ভিতৰত আছে সেউজ অধ্যয়ন, পৰিৱেশ বিজ্ঞান, উদ্যোগীকৰণ শিক্ষণ আৰু সৃষ্টিশীল কলা।

গ্ৰীণ স্কুলে এক সামগ্ৰিক, সম্প্ৰদায়-সংহত, উদ্যোগী শিক্ষণ কাৰ্যসূচীৰ জৰিয়তে শিক্ষা প্ৰদান কৰে। এই বিদ্যালয়খন ৱেষ্টাৰ্ণ এছ'চিয়েচন অৱ স্কুলছ এণ্ড কলেজ (WASC)ৰ দ্বাৰা স্বীকৃতিপ্ৰাপ্ত।

পাঠ্যক্ৰমৰ বহিৰ্ভূত কাম-কাজ

কুল কুল সংযোগ

২০১৬ চনত প্ৰতিষ্ঠা হোৱা কুল কুল সংযোগ হৈছে এক সামূহিক কাৰ্যসূচী, যিটো ২১০ জনতকৈ অধিক স্থানীয় ছাত্ৰ-ছাত্ৰীৰ বাবে বিদ্যালয়ৰ পিছত আয়োজন কৰা হয়। এই কাৰ্যসূচীৰ মূল কেন্দ্ৰবিন্দু হৈছে ইংৰাজী ভাষা আৰু বহনক্ষমতা।

পৰিচালনা সমিতি আৰু প্ৰশাসন

২০১৫ চনত গ্ৰীণ স্কুলে বিদ্যালয়খনৰ প্ৰগতিশীলতাৰ মনোভাৱেৰে অধ্যাপক, অভিভাৱক, স্থানীয় সম্প্ৰদায় আৰু পৰিচালনা সমিতিৰ সদস্যসকলক অন্তৰ্ভুক্ত কৰিবলৈ কৌশলগত পৰ্যালোচনা প্ৰক্ৰিয়া আৰম্ভ কৰে। এই বিৱৰ্তনক পূৰণ কৰিবলৈ গ্ৰীণ স্কুলৰ শাসন গাঁথনি নবীকৰণ কৰি ৰাজহুৱা কৰা হৈছিল। . স্কুল ব’ৰ্ডৰ সদস্যসকলৰ ভিতৰত আছে ৰজাৰ জে হেমিল্টন ডেভিদ হেফাৰনান, ৰ'নাল্ড ষ্টোনছ, নাডিয়া হুটাগালুং, মিকি একাৰমেন, ক্ৰীছ ছায়ে, ডেৰেক মণ্টগোমেৰী আৰু থিও বেকাৰ।

বঁটা

গ্ৰীণ স্কুলক ২০১২ চনত আমেৰিকাৰ গ্ৰীণ বিল্ডিং কাউন্সিলৰ চেণ্টাৰ ফৰ গ্ৰীণ স্কুলৰ দ্বাৰা “পৃথিৱীৰ আটাইতকৈ সেউজীয়া বিদ্যালয়’’ বঁটা প্ৰদান কৰা হয়। ২০১০ চনৰ স্থাপত্যৰ বাবে আগা খান বঁটাৰ বাবে এই বিদ্যালয়খন চূড়ান্ত প্ৰতিযোগী আছিল।

তথ্য সূত্ৰ

শ্ৰেণী:অনুষ্ঠান প্ৰতিষ্ঠান
শ্ৰেণী:ইণ্ডোনেছিয়া
বীণা ৰায়

বীণা ৰায় ( বা , ১৩ জুলাই ১৯৩১ – ৬ ডিচেম্বৰ ২০০৯) এগৰাকী, বিশেষকৈ ভাৰতীয় চলচ্চিত্ৰ জগতৰ ক’লা-বগা যুগৰ অভিনেত্ৰী। তেওঁক আনাৰকলী (১৯৫৩), ঘুঙ্ঘট (১৯৬০), তাজমহল (১৯৬০) আদি ক্লাচিক ছবিত কৰা অভিনয়ৰ বাবে বহুল ভাবে জনা যায়। ঘুঙ্ঘট ছবিয়ে তেওঁলৈ শ্ৰেষ্ঠ অভিনেত্ৰীৰ ফিল্মফেয়াৰ বঁটা কঢ়িয়াই আনিছিল।

প্ৰাৰম্ভিক জীৱন

বীণা ৰায়ৰ জন্মৰ নাম কৃষ্ণা চাৰিন। ব্ৰিটিছ ভাৰতৰ পঞ্জাব প্ৰদেশৰ লাহোৰত ১৯৩১ চনৰ ১৩ জুলাইত তেওঁৰ জন্ম হৈছিল। সাম্প্ৰদায়িক উন্মাদনাৰ ফলত তেওঁলোকৰ পৰিয়াল উত্তৰ প্ৰদেশলৈ গুছি আহিছিল। স্কুলীয়া পঢ়া-শুনা তেওঁ লাহোৰতে কৰিছিল আৰু কলেজীয়া শিক্ষা লক্ষ্ণৌত গ্ৰহণ কৰিছিল। অভিনয়ৰ জগতখনত পদাৰ্পন নকৰালৈকে বীণা কানপুৰত বাস কৰিছিল। মাক-দেউতাকক সৈমান কৰিবলৈ চিনেমাত যাব নিদিলে অনশন কৰিব বুলি ভয় দেখুৱাইছিল।

কৰ্মজীৱন

১৯৫০ চনত লক্ষ্ণৌৰ ইচাবেলা কলেজত পঢ়ি থাকোঁতে বীণা ৰায়ে এটা প্ৰতিভা সন্ধানী বিজ্ঞাপন দেখা পায়। তেওঁ তাত আবেদন কৰাত উদ্যোক্তসকলৰ পৰা এটা কল পায়। যদিও তেওঁ কলেজত নাটক আদিৰ সৈতে জড়িত আছিল, তথাপি চলচ্চিত্ৰত অভিনয় কৰাৰ কথা ভবা নাছিল। তথাপি তেওঁ প্ৰতিযোগিতাত অংশ লবলৈ বোম্বেলৈ গৈছিল আৰু ২৫,০০০ টকা পুৰস্কাৰ পাইছিল। লগতে কিশোৰ চাহুৰ ‘কালিঘটা’ (১৯৫১) ছবিত এটা মুখ্য ভূমিকাত অভিনয় কৰিবলৈ সুবিধা পাইছিল। এনেকৈ তেওঁৰ চলচ্চিত্ৰ জগতত অভিষেক হয়। বিয়াৰ পিছত দুয়ো একেলগে পি.এন. ফিল্মচ নামেৰে প্ৰডাকচন ইউনিট এটা খোলে, য’ৰপৰা প্ৰথম ছবি নিৰ্মাণ হয় শগুফা (১৯৫৩)। তেওঁলোকে এই ছবিখনৰ বহু প্ৰত্যাশা কৰিছিল যদিও দৰ্শকে নাকচ কৰি দিয়ে। ইয়াৰ পিছত নিৰ্মাণ কৰে প্ৰিজ’নাৰ অফ গোলকুণ্ডা, সমুন্দৰ আৰু ৱতন। এইকেইখনেও ছবিগৃহত মুখ ঠেকেঁচা খালে। বীণা ৰায় আৰু প্ৰেমনাথ যুঁটীয়ে ৰূপালীপৰ্দাত শিহৰণৰ সৃষ্টি কৰিব নোৱাৰিলে।

মৃত্যু

২০০৯ৰ ৬ ডিচেম্বৰত হৃদযন্ত্ৰৰ ক্ৰিয়া বন্ধ হৈ তেওঁৰ মৃত্যু হয় আৰু দুজন পুত্ৰ প্ৰেম কিষাণ আৰু কৈলাস, লগতে নাতি-নাতিনী সিদ্ধাৰ্থ আৰু আকাঙ্ক্ষাক এৰি থৈ যায়। ফিল্ম আৰু টেলিভিচন প্ৰডাকচন ‘চিনেভিষ্টা’লৈ অহাৰ আগতে প্ৰেম কিষাণ চমু সময়ৰ কাৰণে অভিনয়ৰ ক্ষেত্ৰখনত জড়িত আছিল। বীণা ৰায়ৰ নাতিয়েক সিদ্ধাৰ্থ মালহোত্ৰা এজন ছবি পৰিচালক, যিয়ে উই আৰ ফেমিলী (২০১০) ছবিখনৰ যোগে চলচ্চিত্ৰ পৰিচালনাত আৰম্ভ কৰিছিল।

তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:ফিল্মফেয়াৰ বঁটা বিজয়ী
শ্ৰেণী:হিন্দী চলচ্চিত্ৰৰ অভিনেত্ৰী
নঈম ঘালিলী

নঈম ঘালিলী (জন্ম: ১৯৬২, ইছফাহান, ইৰান) এগৰাকী ইৰানীয় অভিনেতা আৰু চলচ্চিত্ৰ নিৰ্মাতা। কেইবাখনো দেশলৈ প্ৰব্ৰজন কৰাৰ পাছত তেওঁ মালয়েছিয়াৰ কুৱালালামপুৰত স্থায়ীভাৱে বসবাস কৰিবলৈ লয় আৰু বৰ্তমান চলচ্চিত্ৰ উদ্যোগৰ সৈতে জড়িত হৈ আছে।

জীৱনী

তেওঁ সহ-পৰিচালক আমিৰ মহম্মদৰ সৈতে চুচুক নামৰ পূৰ্ণদৈৰ্ঘ্য চলচ্চিত্ৰখন পৰিচালনা কৰাৰ বাবে পৰিচিত। তেওঁৰ শেহতীয়া কাম আছিল ভিআইইউ-ৰদ্বাৰা বিতৰণ কৰা চেলুন নামৰ এটা ষ্ট্ৰীমিং ধাৰাবাহিক।

টাইগাৰটাইগাৰ প'ষ্ট-ত কাৰ্যবাহী প্ৰযোজক হিচাপে কৰা পূৰ্বৰ কামে তেওঁক কুৱালালামপুৰত এটা মিডিয়া প'ষ্ট প্ৰডাকচন হাউচ কেল প'ষ্ট আৰম্ভ কৰিবলৈ অনুপ্ৰাণিত কৰিছিল। ঘালিলীয়ে এজন প'ষ্ট প্ৰডিউচাৰ হিচাপে কেইবাখনো পূৰ্ণদৈৰ্ঘ্য চলচ্চিত্ৰৰ কাম সম্পূৰ্ণ কৰিছে। ইয়াৰ ভিতৰত শেহতীয়াখন হৈছে ২০১৯ চনত মুক্তি পোৱা ছাংকাৰ। তেওঁ মনচুন পিকচাৰ্ছৰ পৰিচালন সঞ্চালক, যিয়ে চেলুন নামৰ চলচ্চিত্ৰখন আৰু ২০১৮ চনত একে নামেৰে এখন টিভি ধাৰাবাহিক প্ৰযোজনা কৰিছিল। অৱশ্যে অটিটি ধাৰাবাহিক চেলুনৰ সৈতে ২০০৫ চনৰ একে নামৰ পূৰ্ণদৈৰ্ঘ্য চলচ্চিত্ৰখনৰ কোনো সম্পৰ্ক নাই।

ঘালিলীয়ে আন্তঃৰাষ্ট্ৰীয়ভাৱে মুক্তি পোৱা চলচ্চিত্ৰসমূহতো অভিনেতা হিচাপে অভিনয় কৰিছে, যেনে— শ্বাহৰুখ খান অভিনীত ডন আৰু আনাস তাছিয়া জাভোৰোটনিয়ুক অভিনীত দা এপক্লিপ্স ক'ড। শেহতীয়াকৈ তেওঁ লেফট বেংক পিকচাৰ্ছে প্ৰযোজনা কৰা ষ্ট্ৰাইক বেক নামৰ টিভি ধাৰাবাহিকখনৰ সপ্তম ছিজনত এজন ইণ্ডোনেচিয়ান কৰ্ণেলৰ চৰিত্ৰত অভিনয় কৰিছিল।

তথ্যসূত্ৰ

বাহ্যিক সংযোগ

KL POST
LinkedIn
Movieloo Mag
Star News February 6 2006
Star News August 15 2008
Rotterdam Film Fest

শ্ৰেণী:ইৰানৰ ব্যক্তি
শ্ৰেণী:অভিনেতা
শ্ৰেণী:চলচ্চিত্ৰ পৰিচালক
বকুল (চলচ্চিত্ৰ)

বকুল হৈছে ২০১৫ চনত মুক্তিপ্ৰাপ্ত এখন অসমীয়া চলচ্চিত্ৰ। ৰীমা বৰাই পৰিচালনা কৰা চলচ্চিত্ৰখনৰ প্ৰযোজনা কৰিছে সন্দীপ পাটিলে।

কাহিনী

ৰক্তিমে পাঁচবছৰ পিছত ভনীয়েকৰ বিবাহ উপলক্ষে তেওঁৰ গৃহ-চহৰখনলৈ আহে আৰু তেওঁৰ অনুপস্থিতিত চহৰখনত সংঘটিত হোৱা পৰিবৰ্তনসমূহ দেখি আশ্চৰ্যচকিত হয়। তেওঁ তিনিজন মানুহৰ সংস্পৰ্শলৈ আহে। কাকতালীয়ভাবে তিনিওজনৰে নাম বকুল। তেওঁ এই তিনিওটা চৰিত্ৰৰ সৈতে বান্ধ খাই পৰে। প্ৰথমটো চৰিত্ৰ এজন বৃদ্ধ মাছমৰীয়া,যাৰ নাম বকুল।আনজন বকুল সমাজৰ দৃষ্টিত পতিত এগৰাকী নাৰী; কিন্তু যিয়ে জীৱন-নিৰ্বাহ কৰিবলৈ এখন চাহৰ দোকান দিয়ে আৰু একমাত্ৰ জীয়েকজনীৰ যতন লয়। তৃতীয়জন বকুল এজন ডেকা ৰিক্সাচালক, যাৰ পিতৃ ৰক্তিমৰ এসময়ৰ গানৰ শিক্ষক আছিল। ৰক্তিমৰ এই যাত্ৰাত সমাজখনৰ বিভিন্ন দিশ উন্মোচিত হয়।

অভিনয়ত

উৰ্মিলা মহন্ত
উদয়ন দুৱৰা
দ্বীজেন মহন্ত
অনুপম কৌশিক বৰা

বঁ‌টা/সন্মান

শ্ৰেষ্ঠ পৰিচালকৰ বঁ‌টা, প্ৰাগ চিনে বঁটা ২০১৬ (ৰীমা বৰা)
শ্ৰেষ্ঠ সম্পাদনাৰ বঁ‌টা, প্ৰাগ চিনে বঁটা ২০১৬ (ৰণ্টু চেতিয়া, জাছিৰ ইমতিয়াজ ছিদিক্কী)
অসম ৰাজ্যিক চলচিত্ৰ বঁটা ২০১৫-১৬
"ৰাস্ট্ৰীয় একতা" শিতানত শ্ৰেষ্ঠ চিনেমা
শ্ৰেষ্ঠ চিত্ৰগ্ৰহনকাৰী বঁটা- সন্দীপ পাটিল
শ্ৰেষ্ঠ শব্দগ্ৰহনকাৰী বঁটা- বিবেক বসুমটাৰী
শ্ৰেষ্ঠ অভিনেত্ৰী বঁটা- উৰ্মিলা মহন্ত
শ্ৰেষ্ঠ অভিনেতা বঁটা- উদয়ন দুৱৰা
মামি, মুম্বাই চলচ্চিত্ৰ মহোৎসৱলৈ নিৰ্বাচিত

তথ্যসূত্ৰ

বাহ্যিক সংযোগ

ইউটিউৱত সম্পূৰ্ণ বকুল ছবিখন

শ্ৰেণী:অসমীয়া চলচ্চিত্ৰ
শ্ৰেণী:২০১০ দশকৰ অসমীয়া চলচ্চিত্ৰ
ছমীৰা মাখমালবাফ

ছমীৰা মাখমালবাফ (ফাৰ্চী: سمیرا مخملباف; জন্ম ১৫ ফেব্ৰুৱাৰী ১৯৮০) হৈছে এগৰাকী ইৰানী চলচ্চিত্ৰ নিৰ্মাতা আৰু চিত্ৰনাট্যকাৰ। তেওঁ বিশিষ্ট চলচ্চিত্ৰ পৰিচালক আৰু লেখক মহচেন মাখমালবাফৰ কন্যা। ছমীৰা মাখমালবাফক "ইৰানী নতুন ঢৌ"ৰ অন্যতম অংশ হিচাপে গণ্য কৰা হয়। তেওঁ কাঁ চলচ্চিত্ৰ মহোৎসৱত দুবাৰকৈ জুৰী বঁটা লাভ কৰাকে ধৰি কেইবাটাও আন্তঃৰাষ্ট্ৰীয় সন্মান বুটলিছে।

কেৰিয়াৰ

১৭ বছৰ বয়সত দুখন ভিডিঅ' প্ৰযোজনা পৰিচালনা কৰাৰ পাছত মাখমালবাফে তেওঁৰ প্ৰথমখন পূৰ্ণদৈৰ্ঘ্যৰ চলচ্চিত্ৰ দ্য এপল পৰিচালনা কৰে। তেওঁ কাঁ চলচ্চিত্ৰ মহোৎসৱত দ্য এপল প্ৰদৰ্শন কৰিছিল। ১৯৯৮ চনত লণ্ডন চলচ্চিত্ৰ মহোৎসৱত দিয়া এক সাক্ষাৎকাৰত ছমীৰা মাখমালবাফে উল্লেখ কৰিছিল যে খাতামীৰ ৰাষ্ট্ৰপতিত্বৰ বাবে ইৰাণত সৃষ্টি হোৱা নতুন পৰিস্থিতি আৰু পৰিৱৰ্তিত পৰিৱেশৰ বাবেই দ্য এপল চলচ্চিত্ৰখনে প্ৰাণ পাই উঠিছিল। এই চলচ্চিত্ৰখন দুবছৰৰ ভিতৰত ১০০ তকৈও অধিক আন্তঃৰাষ্ট্ৰীয় চলচ্চিত্ৰ মহোৎসবলৈ আমন্ত্ৰিত হৈছিল আৰু ৩০খনতকৈও অধিক দেশৰ ছবিগৃহত প্ৰদৰ্শিত হৈছিল। ২০০০ চনত তেওঁ ২২সংখ্যক মস্কো আন্তঃৰাষ্ট্ৰীয় চলচ্চিত্ৰ মহোৎসৱৰ জুৰীৰ সদস্য আছিল।

মাখমালবাফ বহুতো বঁটাৰ বিজেতা আৰু মনোনীত প্ৰাৰ্থী হৈছে। তেওঁ পৰিচালনা কৰা ব্লেকব'ৰ্ডছ (২০০১) আৰু এট ফাইভ ইন দ্য আফটাৰনুন (২০০৩) চলচ্চিত্ৰৰ বাবে দুবাৰকৈ কাঁ চলচ্চিত্ৰ মহোৎসৱৰ গোল্ডেন পাম বঁটাৰ বাবে মনোনীত হৈছিল। তেওঁ ক্ৰমে ২০০১ আৰু ২০০৩ চনত দুয়োখন ছবিৰ বাবে কাঁ মহোৎসৱৰ জুৰী বঁটা (Prix du Jury) লাভ কৰে। ইয়াৰ উপৰি ছমীৰা মাখমালবাফে ১৯৯৮ চনত দ্য এপল চিনেমাৰ বাবে লণ্ডন চলচ্চিত্ৰ মহোৎসৱত ছাদৰলেণ্ড ট্ৰফী আৰু ২০০২ চনত ৱেনিছ চলচ্চিত্ৰ মহোৎসৱত ১১'০৯"০১ ছেপ্টেম্বৰ ১১ ছবিৰ বাবে ইউনেস্কো বঁটা লাভ কৰে। ২০০৩ চনত ব্ৰিটিছ বাতৰি কাকত দ্য গাৰ্ডিয়ানৰ সমালোচকৰ পেনেলে বৰ্তমান সময়ৰ কাম কৰি থকা বিশ্বৰ ৪০ গৰাকী শ্ৰেষ্ঠ পৰিচালকৰ তালিকাত মাখমালবাফৰ নাম অন্তৰ্ভুক্ত কৰিছিল।

টু লেগড হৰ্চ চলচ্চিত্ৰখনৰ নিৰ্মাণ কাৰ্য চলি থকাৰ সময়ত আফগানিস্তানত শ্বুটিং কৰি থকা অৱস্থাত মাখমালবাফ আৰু তেওঁৰ দলটো এক আক্ৰমণৰ বলি হৈছিল। বজাৰ এখনৰ চালৰ ওপৰত অতিৰিক্ত শিল্পী হিচাপে সোমাই পৰা এজন ব্যক্তিয়ে হেণ্ড গ্ৰেনেড নিক্ষেপ কৰাৰ ফলত ছবিখনৰ কাম-বন্ধ হৈ পৰে। এই আক্ৰমণত দলটোৰ ছয়গৰাকী সদস্য গুৰুতৰভাৱে আহত হয় আৰু এটা ঘোঁৰাৰ মৃত্যু হয়। এক সাক্ষাৎকাৰত মাখমালবাফে কৈছিল: "মই সৰু ল'ৰাবোৰক মাটিত বাগৰি পৰা দেখিছিলোঁ আৰু গোটেই ৰাস্তাটো তেজেৰে উপচি পৰিছিল... মোৰ প্ৰথম ভাৱ হৈছিল যে মই মোৰ দেউতাকক আৰু কেতিয়াও দেখা নাপাম।" এই প্ৰত্যাহ্বানৰ মাজতো তেওঁ চলচ্চিত্ৰখন সম্পূৰ্ণ কৰে আৰু ২০০৮ চনত ফ্ৰান্সত ইয়াৰ প্ৰাৰম্ভিক মুক্তি দিয়া হয়।

টু লেগড হৰ্চ সম্পূৰ্ণ কৰাৰ পাছত মাখমালবাফে বিভিন্ন আন্তঃৰাষ্ট্ৰীয় চলচ্চিত্ৰ মহোৎসৱত মনোনয়ন লাভ কৰে আৰু অৱশেষত ঘেণ্ট আন্তঃৰাষ্ট্ৰীয় চলচ্চিত্ৰ মহোৎসৱ, ছান ছেবাষ্টিয়ান আন্তঃৰাষ্ট্ৰীয় চলচ্চিত্ৰ মহোৎসৱ আৰু তালিন ব্লেক নাইটছ চলচ্চিত্ৰ মহোৎসৱত বঁটা লাভ কৰিবলৈ সক্ষম হয়।

তথ্যসূত্ৰ

শ্ৰেণী:ইৰানৰ ব্যক্তি
শ্ৰেণী:অভিনেত্ৰী
সিংহ দৰবাৰ

সিংহ দৰবাৰ (বা, সিংহ কাৰেং) (নেপালী: सिंहदरवार, ইংৰাজী: Singha Durbar) হ’ল নেপালৰ ৰাজধানী কাঠমাণ্ডুত থকা ৰাণা বংশৰ এটা কাৰেং। কাঠমাণ্ডুৰ মধ্যভাগত তথা বাবৰ মহল আৰু থাপাথালি দৰবাৰৰ উত্তৰদিশে আৰু ভদ্ৰকালিৰ পূৱদিশে সিংহ কাৰেং অৱস্থিত। ১৯০৮ চনৰ জুন মাহত চন্দ্ৰ ছামছেৰ জে.বি.আৰে. এই কাৰেংটো নিৰ্মাণ কৰিছিল।

ইতিহাস

প্ৰধানমন্ত্ৰী পদত অধিষ্ঠিত হোৱাৰ পাছতেই ছামছেৰে সিংহ কাৰেং নিৰ্মাণ কৰিছিল। প্ৰথমাৱস্থাত এইটো আছিল এটা সৰু ব্যক্তিগত বাসগৃহ, কিন্তু নিৰ্মাণৰ সময়ছোৱাত ই ডাঙৰ হৈ পৰে। নিৰ্মাণৰ পাছতেই ছামছেৰে এই সম্পত্তি নেপাল চৰকাৰক প্ৰধানমন্ত্ৰীৰ চৰকাৰী বাসগৃহ হিচাপে ২০ মিলিয়ন নেপালী টকাত বিক্ৰী কৰি দিয়ে।

ৰাজ্যিক সভাঘৰ

ৰাজ্যিক সভাঘৰ হ’ল সিংহ কাৰেঙৰ আটাইতকৈ ডাঙৰ আৰু আটাইতকৈ আলংকাৰিক কক্ষ। এই সভাঘৰটো বিদেশৰ পৰা আমদানি কৰা সামগ্ৰীৰে সজা হৈছিল; যেনে- মুৰান’ কাঁচৰ বিজুলী বাতি, বেলজিয়ান দাপোণ আৰু ইটালিয়ান মাৰ্বলৰ মজিয়া লগতে বেৰ আৰু আটালত খদিত বিভিন্ন ধৰণৰ ফুলৰ নমুনা।

আলোকচিত্ৰৰ ভঁৰাল

তথ্য সংগ্ৰহ

বাহ্যিক সংযোগ

শ্ৰেণী:স্থাপত্য
চাৰুচিতা চক্ৰৱৰ্তী

চাৰুচিতা চক্ৰৱৰ্তী এগৰাকী ভাৰতীয় শিক্ষাবিদ আৰু বিজ্ঞানী। ১৯৯৯ চনৰপৰা দিল্লীৰ ইণ্ডিয়ান ইনষ্টিটিউট অৱ টেকন’লজিৰ ৰসায়ন বিজ্ঞানৰ অধ্যাপিকা। ২০০৯ চনত ৰাসায়নিক বিজ্ঞানৰ ক্ষেত্ৰত বিজ্ঞান আৰু প্ৰযুক্তিবিদ্যাৰ শান্তি স্বৰূপ ভাটনাগৰ বঁটা লাভ কৰে। ১৯৯৯ চনত বি.এম. বিৰলা বিজ্ঞান বঁটা। তেওঁ বাংগালুৰুৰ জৱাহৰলাল নেহৰু চেণ্টাৰ ফৰ এডভান্সড চাইণ্টিফিক ৰিচাৰ্চৰ চেণ্টাৰ ফৰ কম্পিউটেচনেল মেটেৰিয়েল ছায়েন্সৰ সহযোগী সদস্য আছিল।

২০১৬ চনৰ ২৯ মাৰ্চত স্তন কেন্সাৰৰ সৈতে দীৰ্ঘদিনীয়া আৰু কষ্টকৰ যুদ্ধৰ অন্তত চক্ৰৱৰ্তীৰ মৃত্যু হয়।

প্ৰাথমিক জীৱন আৰু শিক্ষা

১৯৬৪ চনৰ ৫ মে’ত আমেৰিকাৰ মেছাচুচেটছৰ কেম্ব্ৰিজত সুখময় আৰু ললিতা চক্ৰৱৰ্তীৰ একমাত্ৰ কন্যা হিচাপে চক্ৰৱৰ্তীৰ জন্ম হয়।
ভাৰতৰ দিল্লীত ডাঙৰ-দীঘল হোৱা চাৰিচিতাই বিছ বছৰ বয়সত আমেৰিকাৰ নাগৰিকত্ব ত্যাগ কৰিবলৈ বাছি লৈছিল। চক্ৰৱৰ্তীয়ে ৰাষ্ট্ৰীয় বিজ্ঞান প্ৰতিভা পণ্ডিত হিচাপে নিৰ্বাচিত হৈ ভাৰতীয় প্ৰযুক্তি প্ৰতিষ্ঠান (আই আই টি)ৰ যুটীয়া প্ৰৱেশ পৰীক্ষা (জে ই ই)ত ক্লিয়াৰ কৰে।
দিল্লী বিশ্ববিদ্যালয়ৰ ছেইণ্ট ষ্টিফেনছ কলেজৰপৰা বি এছ চি কেমিষ্ট্ৰী প্ৰগ্ৰেম কৰিছিল। দিল্লী বিশ্ববিদ্যালয়ৰপৰা স্বৰ্ণ পদক লাভ কৰি ব্ৰিটেইনৰ কেম্ব্ৰিজ বিশ্ববিদ্যালয়ৰপৰা প্ৰাকৃতিক বিজ্ঞান ট্ৰাইপ’ছ কৰিবলৈ আগবাঢ়ি যায়। ইয়াৰ পিছত ডেভিদ ক্লেৰীৰ নিৰ্দেশনাত কেম্ব্ৰিজৰ ডক্টৰেট অৱ ফিল’চফি কাৰ্যসূচীত যোগদান কৰে। তেওঁৰ থিছিছ আছিল Ar–OH ৰ বৰ্ণালী আৰু গতিবিদ্যাৰ ওপৰত, যিটো এটা মুকলি খোলা ব্যৱস্থা য'ত বহুতো সূক্ষ্মতা জড়িত আছিল। ইয়াৰ পিছত চাৰুচিতা অধ্যাপক হ’ৰিয়া মেটিউৰ অধীনত ছাণ্টা বাৰ্বাৰাৰ কেলিফৰ্ণিয়া বিশ্ববিদ্যালয়ত পোষ্ট ডক্টৰেট স্কোলাৰ হয়। ভাৰত ভ্ৰমণৰ পিছত তেওঁ গুলবেংকিয়ান জুনিয়ৰ গৱেষক হিচাপে ডক্টৰেট ডিগ্ৰীৰ পিছৰ স্বতন্ত্ৰ পদত কেম্ব্ৰিজলৈ উভতি যায়।

কেৰিয়াৰ

১৯৯৪ চনত চক্ৰৱৰ্তী চিৰদিনৰ বাবে ভাৰতলৈ উভতি আহে। কেম্ব্ৰিজৰপৰা পি এইচ ডি কৰিও তেওঁৰ স্নাতকোত্তৰ ডিগ্ৰী নথকাৰ বাবে আই আই টিয়ে তেওঁক শিক্ষকতাৰ পদ দিবলৈ কুণ্ঠাবোধ কৰিছিল। আই আই টি কানপুৰৰপৰা তেওঁ অফাৰ পাইছিল যদিও তাৰ পিছত আই আই টি দিল্লীৰ ৰসায়ন বিজ্ঞান বিভাগত পদ গ্ৰহণ কৰিছিল আৰু মৃত্যুৰ আগলৈকে অধ্যাপনা কৰিছিল।

আই আই টি দিল্লীত যোগদান কৰাৰ কিছুসময়ৰ পাছতে বিজ্ঞান আৰু প্ৰযুক্তি বিভাগত গৱেষণাৰ প্ৰস্তাৱ দাখিল কৰি সহজেই ধন লাভ কৰি গৱেষণা আগবঢ়াই নিলে। তেওঁৰ প্ৰাৰম্ভিক কাম আছিল পাৰমাণৱিক আৰু আণৱিক থুপৰ সৈতে জড়িত আৰু তেওঁৰ কেৰিয়াৰৰ সময়ছোৱাত তেওঁ পাৰমাণৱিক আৰু আণৱিক থুপৰ ধৰ্মত কোৱাণ্টাম যান্ত্ৰিক প্ৰভাৱ উন্মোচন কৰিবলৈ পথ অখণ্ড মণ্টে কাৰ্লো চিমুলেচনৰ বিশেষ প্ৰয়োগৰ বাবে বিখ্যাত হৈছিল।

তেওঁৰ আগ্ৰহৰ ক্ষেত্ৰসমূহৰ ভিতৰত আছিল তাত্ত্বিক ৰসায়ন আৰু ৰাসায়নিক পদাৰ্থ বিজ্ঞান, তৰল পদাৰ্থৰ গঠন আৰু গতিবিদ্যা, পানী আৰু জলসিঞ্চন, নিউক্লিয়েশন আৰু আত্ম-সমাৱেশ। আন্তঃৰাষ্ট্ৰীয় আৰু ৰাষ্ট্ৰীয় আলোচনীসমূহে তেওঁৰ প্ৰবন্ধসমূহ প্ৰকাশ কৰিছে আৰু তেওঁৰ একক লেখিকা গৱেষণা পত্ৰৰ বাবে তেওঁ বহুলভাৱে পৰিচিত আছিল, যিবোৰ তেওঁৰ কেৰিয়াৰৰ সময়ছোৱাত ব্যাপকভাৱে প্ৰকাশ পাইছিল। তেওঁৰ সহযোগী-লেখা কেইখনমান গ্ৰন্থৰ ভিতৰত আছে, মাল্টিপল টাইম-স্কেল বিহেভিয়াৰ অৱ দ্য হাইড্ৰজেন বণ্ড নেটৱৰ্ক ইন ৱাটাৰ (২০০৪), এটম-এটম ৰেডিয়েল ডিষ্ট্ৰিবিউচন ফাংচনৰপৰা তৰল পদাৰ্থৰ এণ্ট্ৰপি অনুমান কৰা:
চিলিকা, বেৰিলিয়াম ফ্ল'ৰাইড আৰু পানী (২০০৮), আৰু নেটৱৰ্ক গঠনকাৰী আয়নিক গলনাংকত পৰিবহণ বৈশিষ্ট্যৰ অতিৰিক্ত এণ্ট্ৰপি স্কেলিং (২০১১)।

তথ্যসূত্ৰ

শ্ৰেণী:শান্তি স্বৰূপ ভাটনাগৰ বঁটা বিজয়ী
শ্ৰেণী:মহিলা বিজ্ঞানী
শ্ৰেণী:ভাৰতীয় নাৰী
মোনা আম্বেগাঁওকাৰ

মোনা আম্বেগাঁওকাৰ (ইংৰাজী: Mona Ambegaonkar; জন্ম: ৫ মাৰ্চ ১৯৭০) এগৰাকী ভাৰতীয় অভিনেত্ৰী। তেওঁ মূলতঃ হিন্দী চলচ্চিত্ৰ আৰু দূৰদৰ্শনৰ ধাৰাবাহিকত অভিনয় কৰে। তেওঁ ১৫খনতকৈও অধিক নাটক, ১৮খন বৈশিষ্ট্যপূৰ্ণ চলচ্চিত্ৰ, ৩৮টা টেলিভিছন প্ৰকল্প আৰু ৩৭টা বিজ্ঞাপন অভিযানত অভিনয় কৰিছে। তেওঁ চলচ্চিত্ৰ হাজাৰ চৌৰাচী কী মা আৰু চিকিৎসা-নাট্য ধাৰাবাহিক ধড়কনত ডা° চিত্ৰ নামৰ চৰিত্ৰত সৰু কিন্তু গুৰুত্বপূৰ্ণ ভূমিকা পালন কৰিছিল।

ইভিনিং শ্বেড’ছ চলচ্চিত্ৰখনত অভিনয় কৰাৰ বাবে মোনা আম্বেগাঁওকাৰে আমেৰিকাৰ উইন্সটন-চেলেমত অনুষ্ঠিত আউট এট দ্য মুভিজ চলচ্চিত্ৰ উৎসৱত সহযোগী চৰিত্ৰত শ্ৰেষ্ঠ অভিনয়ৰ বঁটা লাভ কৰে।

দয়ানন্দ ছেঠীৰ সৈতে তেওঁৰ বিবাহ বহিৰ্ভূত সম্পৰ্কত আছিল, যাৰ লগত তেওঁৰ সন্তানো আছে।

তেওঁ তেওঁৰ সংবেদনশীল অভিনয় আৰু চৰিত্ৰৰ গভীৰতাৰ বাবে পৰিচিত। তেওঁ স্বাধীন চলচ্চিত্ৰ আৰু সামাজিক বিষয়ভিত্তিক কাহিনীত বিশেষ অৱদান আগবঢ়াইছে।

দূৰদৰ্শনৰ ধাৰাবাহিক

জোড়া সা আসমান — এগৰাকী আগ্ৰহী এয়াৰহ’ষ্টেছৰ চৰিত্ৰত
দেখ ভাই দেখ (১৯৯৩) — নীৰু
সাঁপ-চেঁড়ী (১৯৯৪) — মোহন কাপুৰৰ সৈতে সহ-উপস্থাপক
ক্যা বাত হ্যায় (১৯৯৭) — মোনা
চি.আই.ডি. (২০০৪–২০০৫) — ডা° অঞ্জলিকা দেশমুখ
আহাট (১৯৯৫–২০০১) — খণ্ডভিত্তিক চৰিত্ৰ
খণ্ড ১.১৮–১.১৯ (১৯৯৫) — কৰুণা
খণ্ড ১.১০৮–১.১০৯ (১৯৯৭) — ৰক্ষা
খণ্ড ১.১৩২–১.১৩৩ (১৯৯৮) — শিল্পা
খণ্ড ১.১৭৬–১.১৭৭ (১৯৯৯) — অঞ্জু
খণ্ড ১.২৬৮–১.২৬৯ (২০০১) — ৰীণা
ধড়কন — ডা° চিত্ৰা শেষাদ্ৰী
ন্যায় (১৯৯৯–২০০০) — অধিবক্তা বৰ্ষা
ৰিস্তে — বিভিন্ন চৰিত্ৰ
শুভ মঙ্গল সাৱধান (২০০৩) — মাৰিয়া
মৰ্যাদা: লেকিন কব তক
আম্বেৰ ধাৰা (২০০৭–২০০৮) — লতা (আম্বেৰ আৰু ধাৰাৰ মাতৃ)
কালা টীকা — কল্যাণী ঝা (মুখ্য খলনায়িকা)
বাত হামাৰী পক্বী হ্যায় — উষা শৰ্মা
লাইফ সহী হ্যায় (২০১৬–২০১৮) — জাছজিতৰ মাতৃ

চলচ্চিত্ৰগ্ৰাফী

চলচ্চিত্ৰ

বছৰ
শিৰোনাম
চৰিত্ৰ
১৯৯০
জখমি জমিন
মোনা সিং (ঠাকুৰৰ কন্যা)
১৯৯১
বাহাৰোঁ কে মঞ্জিল
আশা
১৯৯৩
বনি

১৯৯৫
কালা সাচ
পূজা দেশাই / কবিতা
১৯৯৭
মৃত্যুদণ্ড
বিশেষ উপস্থিতি

চিৰন্তন

১৯৯৮
হাজাৰ চৌৰাছী কি মা
বিনি
১৯৯৯
বিন্ধাস্ত
এচিপি নিশা ভেলাংকাৰ
২০০০
ফিৰ ভি দিল হ্যায় হিন্দুস্তানী
শালিনী (আজয় বক্‌শীৰ ক্ৰাছ)
২০০০
ডেড এণ্ড (টিভি চিনেমা)

২০০৩
য়েহ হ্যায় চাক্কড় বাক্কড় বুম্বেই

২০০৩
ৰাজা দিল কা গুলাম
কেমিঅ' ৰূপত

শ্বাফক

২০০৩
বক্ৰা

২০০৪
হোৱাইট নইজ

২০০৪
আই - প্ৰাউড টু বি এন ইণ্ডিয়ান
আইৰ ননদ
২০০৫
মংগল পাণ্ডে: দ্য ৰাইজিং
কমলা
২০০৭
বুড়্ঢা মৰ গয়া

২০০৭
গান্ধী, মাই ফাদাৰ
বেশ্যা
২০০৮
হাইজেক
চিমোন
২০১২
চীকা, দ্য ক্ৰায়াৰ

২০১৪
চুপাৰ নানী

২০১৪
মাৰ্দানী
মিনু ৰাস্তোগী, কৰণৰ মাতৃ
২০১৫
প্যাৰ কা পঞ্চনামা ২
সুপ্ৰিয়াৰ মাতৃ
২০১৬
ঢিশুম
গায়ত্ৰী শুভ মিশ্ৰ, ভাৰতীয় বৈদেশিক পৰিক্ৰমা মন্ত্ৰী
২০১৭
ছিক্ৰেট ছুপাৰষ্টাৰ
অধিবক্তা শ্বীণা
২০১৮
ইভিনিং শ্বেডো
বাসুধা
২০২০
ভাগ বিনী ভাগ
বিনীৰ মাতৃ
২০২২
তাৰা বনাম বিলাল
ফাৰজানা, বিলাল খানৰ মাতৃ
২০২৬
দো দিৱানে শহৰ মে

ৱেব ছিৰিজ

বৰ্ষ
শিৰোনাম
চৰিত্ৰ
প্লেটফৰ্ম
টোকা
২০১৯
M.O.M. - Mission Over Mars
সুনীতা ভাস্কৰ্য
ALTBalaji, ZEE5

বাহ্যিক সংযোগ

তথ্যসূত্ৰ

শ্ৰেণী:ভাৰতীয় অভিনেত্ৰী